Companii

Principalii factori de creştere ai PIB anul trecut au fost industria, cu o contribuţie de 1,9% şi cea mai mare pondere la formarea Produsului Intern Brut (24,2%), comerţul, cu o contribuţie de 1,6% la creştere, şi agricultura cu 0,7%, în timp ce informaţiile şi comunicaţiile au avut un aport de 0,6% la avansul PIB-ului, arată datele publicate astăzi de INS.

Din punct de vedere al utilizării, consumul populaţiei a fost principalul motor al creşterii PIB anul trecut, cu o pondere de 6,4%, în timp ce formarea brută de capital fix (investitiile) a contribuit cu 1,2%, iar exportul a avut un impact negativ la creşterea PIB, de -0,8%, ca urmare a majorării cu 9,5% a volumului exporturilor de bunuri şi servicii corelată cu o creştere mai mare a volumului importurilor de bunuri şi servicii, cu 11,1%.

Cheltuielile pentru consum final al gospodăriilor populaţiei s-au majorat cu 10,3% în 2017, iar investiţiile cu 5,4%.

Per total, Produsul Intern Brut estimat pentru anul 2017 a fost de 856,3 miliarde lei preţuri curente, în creştere, în termeni reali, cu 7% faţă de anul 2016.

Raportat la ramurile economiei, industria a avut o contribuţie de 1,9% la creşterea PIB şi cea mai mare pondere la formarea PIB, de 24,2%, după ce volumul activităţii din domeniu s-a majorat cu 8%.

Comerţul cu ridicata şi cu amănuntul, repararea autovehiculelor şi motocicletelor, transport şi depozitare, hoteluri şi restaurante contribuie cu 1,6% la creşterea PIB şi are o pondere de 18,7% la formare, volumul de activitate majorându-se anul trecut cu 8,4%.

Agricultura, silvicultura şi pescuitul (0,7% contribuţie la creşterea PIB) a avut o pondere mai redusă la formarea PIB, de 4,4%, dar au înregistrat o creştere semnificativă a volumului de activitate (18,3%).

Activitătile profesionale, ştiinţifice şi tehnice; activităţile de servicii administrative şi activităţile de servicii suport (+0,7% la creşterea PIB) au avut o pondere de 6,9% la formarea PIB şi volumul de activitate s-a majorat cu 9,9%.

Impozitele nete pe produs (+0,7% din creşterea PIB) au o pondere de 9,7% la formarea PIB şi un volum de activitate care s-a majorat cu 6,5%.

În T4, PIB ajustat sezonier este estimat ka 221,79 miliarde lei preţuri curente, în creştere – în termeni reali – cu 0,6% faţă de trimestrul III 2017 şi cu 7% faţă de trimestrul IV 2016.

Pe serie brută, PIB a fost de 258 miliarde lei în ultimele trei luni din 2017, ca preţuri curente, în creştere – în termeni reali – cu 6,9% faţă de trimestrul IV 2016.